## Rješenje Agencije za zaštitu tržišnog natjecanja klasa: UP/I 430-01/2005-01/26 od 2. veljače 2006. godine

### NN 26/2006 (8.3.2006.), Rješenje Agencije za zaštitu tržišnog natjecanja klasa: UP/I 430-01/2005-01/26 od 2. veljače 2006. godine

# AGENCIJA ZA ZAŠTITU TRŽIŠNOG NATJECANJA

**642**

Agencija za zaštitu tržišnog natjecanja na
temelju članka 13. stavka 1. Zakona o državnim potporama (»Narodne novine« broj
140/05), u upravnom postupku donošenja odobrenja na prijedlog Godišnjeg plana za
poticanje zapošljavanja za 2006., pokrenutom na zahtjev Ministarstva
gospodarstva, rada i poduzetništva Repub­like
Hrvatske, sa sjedištem u Zagrebu, Ulica grada Vukovara 78, te­me­ljem odluke donesene na 54. sjednici Vijeća za zaštitu
tržišnog natjecanja, održanoj 2. veljače 2006., donosi sljedeće

## RJEŠENJE

I. Odobrava se prijedlog Godišnjeg plana za
poticanje zapošljavanja za 2006. jer je isti sukladan s odredbama Zakona o
državnim potporama.

II. Ovo rješenje će biti objavljeno u »Narodnim
novinama«.

```
Obrazloženje
```

```

```

1. Zahtjev
za donošenje odobrenja

Agencija za zaštitu tržišnog natjecanja (dalje:
Agencija) zaprimila je 8. prosinca 2005., od Ministarstva gospodarstva, rada i
poduzetništva Republike Hrvatske sa sjedištem u Zagrebu, Ulica grada Vukovara
78, prijedlog Godišnjeg plana za poticanje zapošljavanja za 2006. s osnovnim
elementima programa državne potpore (dalje: Prijedlog godišnjeg plana) zajedno
s detaljno obrazloženim smjernicama koje predstavljaju njegov sastavni dio, te
Obrazac prijave državne potpore za Prijedlog godišnjeg plana (dalje: Obrazac
prijave).

Obrazac prijave podnesen je sukladno članku 2.
stavku 2. Pravilnika o obliku i sadržaju, te načinu prikupljanja podataka i
vođenja evidencija državnih potpora (»Narodne novine« broj 11/05).

Iz Prijedloga godišnjeg plana razvidno je da
isti sadrži elemente državne potpore i kao takav predstavlja program državne
potpore iz članka 3. stavka 2. Zakona o državnim potporama (»Narodne no­vi­ne«
broj 140/05; dalje: ZDP), temeljem kojeg se bez potrebe za dodatnim provedbenim
mjerama dodjeljuju pojedinačne državne potpore.

Stoga je rečeno Ministarstvo Prijedlog godišnjeg
plana, prije upućivanja na usvajanje Vladi Republike Hrvatske (dalje: Vlada
RH), dostavilo Agenciji na odobrenje, sukladno članku 11. stavku 1. ZDP-a.

Podaci sadržani u Prijedlogu godišnjeg plana,
priloženim smjernicama i Obrascu prijave nisu bili dovoljni za donošenje
meritornog rješenja, stoga je Agencija, sukladno članku 9. stavcima 1. i 2.
ZDP-a, dopisom od 4. siječnja 2006., od Ministarstva gospodarstva rada i
poduzetništva zatražila da joj dostavi dodatne podatke koji se odnose na
Prijedlog godišnjeg plana i na Obrazac prijave.

Dodatni podaci i Obrazac prijave dostavljeni su
Agenciji 24. siječnja 2006.

2.
Opis Prijedloga godišnjeg plana

*2.1. Davatelji sredstava predviđenih Prijedlogom
godišnjeg plana:*

Ministarstvo gospodarstva, rada i poduzetništva,

Ministarstvo obitelji, branitelja, i
međugeneracijske solidarnosti,

Ministarstvo mora, turizma, prometa i razvitka,

Ministarstvo zdravstva i socijalne skrbi,

Ministarstvo znanosti, obrazovanja i športa,

Hrvatski zavod za zapošljavanje (dalje: HZZ) te

Fond za profesionalnu rehabilitaciju i
zapošljavanje.

*2.2. Naziv programa:*

Godišnji plan za poticanje zapošljavanja u 2006.

*2.3. Kategorija:*

Horizontalne potpore namijenjene svim
poduzetnicima.

*2.4. Mjere predviđene Prijedlogom godišnjeg plana:*

2.4.1. Mjere koje sadrže elemente državne
potpore i to za sljede­će kategorije državnih
potpora:

*a) državne
potpore za zapošljavanje* sadržane su u Smjernici 1. pod nazivom Aktivna i
preventivna mjere za nezaposlene i neaktivne u Mjeri 2. Sufinanciranje
zapošljavanja mladih osoba bez radnog iskustva, Mjeri 3. Sufinanciranje
zapošljavanja dugotrajno nezaposlenih osoba i Mjeri 4. Sufinanciranje starijih
osoba te Smjernici 7. pod nazivom Promoviranje integracije i borba protiv
diskriminacije osoba koje se nalaze u nepovoljnom položaju na tržištu rada i to
u: Mjeri 2. Sufinanciranje zapošljavanja osoba s invaliditetom prema Odluci o
načinu ostvarivanja novčanih poticaja za zapošljavanje osoba s invaliditetom, a
na koju je Agencija dala pozitivno mišljenje 17. studenog 2005. i Mjeri 3.
Sufinanciranje zapošljavanja osoba s otežanim faktorom zapošljivosti.

Temeljem Naredbe o iznosima osnovica za obračun
doprinosa za obvezna osiguranja za 2005. godinu (»Narodne novine« broj 164/05)
određen je mjesečni iznos osnovice za sufinanciranje. Osnovica za
sufinanciranje za osobe bez zanimanja iznosi 2.080,75 kn, za osobe strukovnih
zanimanja i srednje stručne spreme iznosi 3.864,25 kn, te za osobe više i
visoke stručne spreme iznosi 5.945,00 kn.

Iznos koji će se prema gore utvrđenim osnovicama
isplaćivati pojedinom poduzetniku ovisi o veličini poduzetnika tako da isti za male
poduzetnike iznosi 50 posto, za srednje 40 posto te za velike 30 posto
osnovice. Ovisno o kategoriji osoba koje se teže zapošljavaju poduzetnici će
pravo na rečene iznose za zapošljavanje ostvarivati mjesečno i to u trajanju do
najviše 18 mjeseci. Rečeni iznosi sadrže element državne potpore za
zapošljavanje.

U rečenim Smjernicama je određeno da su veliki
poslodavci, korisnici državnih potpora za zapošljavanje dužni osigurati dodatna
sredstva iz vlastitih izvora koja ne sadrže državnu potporu i to u minimalnom
iznosu od 25 posto bruto plaće po osobi. Iznos bruto plaće sufinancirane osobe
ne smije biti manji ili isti iznosu odobrene potpore već treba biti uvećan za
25 posto.

U točki 6. Prijedloga godišnjeg plana pod
nazivom «Intenzitet državne potpore i opravdani troškovi» naveden je dodatni
kriterij koji određuje da ukupan iznos sredstava na ime sufinanciranja
zapošljavanja ne može prijeći sljedeće postotke isplaćenih prosječnih
dvogodišnjih bruto plaća kod pojedinog poduzetnika i to: 15 posto kod malih poduzetnika,
7,5 posto kod srednjih poduzetnika, odnosno 3 posto kod velikih poduzetnika.

*b) Državne
potpore za usavršavanje* predviđene su u Smjernici 4. pod nazivom Promoviranje
razvoja ljudskog kapitala i cjeloživotno učenje u
Mjeri 1. Sufinanciranje opravdanih troškova obrazovanja za poznatog poslodavca.

U točki 6. Prijedloga godišnjeg plana navedeni
su intenzitet i opravdani troškovi za usavršavanje te je određeno da ukupan
iznos sredstava na ime sufinanciranja usavršavanja ne može prijeći iznos od 80
posto opravdanih troškova općeg usavršavanja za male i sred­nje poduzetnike,
odnosno 50 posto opravdanih troškova općeg usavršavanja za velike poduzetnike.
Glede posebnog usavršavanja, financira se 45 posto opravdanih troškova malih i
srednjih poduzetnika i 25 posto opravdanih troškova velikih poduzetnika.

Opravdani troškovi u svrhu usavršavanja navedeni
u točki 6. Prijedloga godišnjeg plana su: troškovi za instruktora, putni
troškovi instruktora i osoba koje se usavršavaju, ostali tekući troškovi,
troškovi otpisa uređaja i opreme u skladu s opsegom njihova korištenja u svrhu
usavršavanja, troškovi savjetovanja u vezi s projektom usavršavanja, troškovi
sudionika usavršavanja do visine svih navedenih opravdanih troškova.

*c) Državne
potpore za male i srednje poduzetnike* predviđene su u Smjernici 2. pod nazivom
Otvaranje novih radnih mjesta i razvoj poduzetništva, Mjeri 4. Subvencioniranje
kamata na poduzetničke kredite u iznosu od 2 posto koji se može dodijeliti za
opravdane troš­kove početnih ulaganja, Mjeri 6.
Subvencioniranje kamatne stope u visini od 2 posto za poduzetničke kredite
nezaposlenih hrvatskih branitelja i djece poginulih, zatočenih i nestalih
hrvatskih branitelja, Mjeri 10. Program kreditiranja malog i srednjeg
poduzetništva u turizmu usmjeren izgradnji, dogradnji ili rekonstrukciji
turističkih kapaciteta u kojem se pod povoljnijim uvjetima kreditiraju
opravdani troškovi početnih ulaganja uz mogućnost dodatnog sufinanciranja do 50
posto opravdanih troškova za savjetodavne usluge vanjskih savjetnika i Mjeri
11. Program kreditiranja drugih djelatnosti turističke ponude razvojem malog
gospodarstva subvencioniranjem kamatne stope u iznosu od 2 posto koji se može
dodijeliti za opravdane troškove početnih ulaganja te Smjernici 10. Regionalne
razlike, Mjeri 1. Dodjela bespovratnih potpora za obnovu kulturne baštine i
stavljanje istih u funkciju turizma i Mjeri 2. Dodjela bespovratnih potpora za
razvoj seoskog turizma u nerazvijenim kontinentalnim regijama.

Pod točkom 6. Prijedloga godišnjeg programa
propisano je da ukupan iznos sredstava malim poduzetnicima ne može prijeći 15
posto opravdanih troškova malih poduzetnika, odnosno 7,5 posto opravdanih
troškova srednjih poduzetnika, te 50 posto opravdanih troškova za savjetodavne
usluge.

Kao opravdani troškovi namijenjeni malim i
srednjim poduzet­nicima navedeni su: troškovi
početnih ulaganja: materijalna ulaganja (zemljišta, grade i oprema) i troškovi
za nematerijalna ulaganja (nabava patenata, licenci, posebnih znanja i vještina
(know-how) ili nepatentiranoga
tehničkog znanja) dok se opravdanim troškovima za savjetodavne usluge smatraju
se troškovi za vanjske savjetnike.

*2.4.2. Mjere koje predstavljaju državnu potporu male
vrijednosti:*

a) U Smjernici 2. pod nazivom Otvaranje novih
radnih mjesta i razvoj poduzetništva: Mjera 1. Sufinanciranje troškova
osnivanja zadruga, opreme i konzultantskih usluga, Mjera 2. Sufinanciranje
udruživanja gospodarskih subjekata u clustere, Mjera
8. Financijska podrška pojedinačnim projektima osnivanjem obrta ili trgovačkih
društava koja će zapošljavati nezaposlene hrvatske branitelje i djecu
poginulih, zatočenih i nestalih hrvatskih branitelja.

b) U Smjernici 4. pod nazivom Promoviranje
razvoja ljudskog kapitala i cjeloživotno učenje:
Mjera 15. Stručno osposobljavanje hrvatskih branitelja i djece poginulih,
zatočenih i nestalih hrvatskih branitelja za poznatog poslodavca.

*2.4.3. Mjere koje ne predstavljaju državnu potporu iz ZDP-a.*

U Prijedlogu godišnjeg plana predviđene su
sljedeće mjere koje Agencija nije razmatrala jer korisnici nisu osobe navedene
u članku 2. stavka 2. ZDP-a. Riječ je o sljedećim smjernicama i mjerama:
Smjernici 1. Mjeri 1., 5. i 6., Smjernici 2. Mjeri 3., 5. i 9. Smjernici 4.
Mjeri 2. – 14. i Mjeri 16., Smjernici 7. Mjeri 1., 4. i 5., Smjernici 9.
Neprijavljeni rad Mjera 1. te Smjernici 10. Mjeri 3.

Mjeru 7. (Sufinanciranje troškova osnivanja
zadruga nezaposlenih hrvatskih branitelja i djece poginulih, zatočenih i
nestalih hrvatskih branitelja u području poljoprivrede i ribarstva) iz
Smjernice 10. Agencija također nije razmatrala jer prema članku 1. stavku 2.
ZDP-a predmet tog zakona nisu državne potpore poljoprivredi i ribarstvu.

*2.5. Pravni temelj za donošenje Prijedloga godišnjeg plana:*

Zakon o posredovanju pri zapošljavanju i pravima
za vrijeme nezaposlenosti (»Narodne novine«, broj 32/02, 86/02, 114/03 i
151/03) te Nacionalni akcijski plan zapošljavanja za razdoblje 2005. do 2008.
usvojen Zaključkom Vlade RH od 2. prosinca 2004., klasa: 100-01/04-04/04, urbroj: 5030108-04-01.

*2.6. Korisnici sredstava predviđenih Prijedlogom
godišnjeg plana jesu:*

nezaposlene osobe, te mali, srednji i veliki
poduzetnici.

Sukladno članku 26. stavku 2. Uredbe,
poduzetnici koji obavljaju djelatnost brodogradnje i pomorskog prometa, te
poduzetnici u teškoćama ne mogu biti korisnici sredstava predviđenih
Prijedlogom godišnjeg plana.

*2.7. Instrument državne potpore*

Instrumenti dodjele državne potpore jesu
subvencije i to u Mjerama 2., 3., i 4. iz Smjernice 1, Mjeri 1 iz Smjernice 4,
Mjeri 2. i 3. iz Smjernice 7 i Mjeri 1. i 2. iz Smjernice 10, te
subvencioniranje kamatne stope u Mjeri 4, Mjeri 6, Mjeri 10. i Mjeri 11. iz
Smjernice 2.

*2.8. Izvori sredstava*

Sredstva predviđena Prijedlogom godišnjeg plana
planirana su u Državnom proračunu Republike Hrvatske za 2006. (»Narodne
novine«, broj 148/05) i to na sljedećim pozicijama:

– 050 – Ministarstvo gospodarstva, rada i
poduzetništva:A – 560097 poticanje zadrugarstva u iznosu od 4.500.000,00 kn, A
560099 – Udruživanje u clustere u iznosu od
1.500.000,00 kn, A 560091 – sufinanciranje kamata na poduzetničke kredite u
iznosu od 8.700.000,00 kn, K 105079 – razvoj obrtnog registra u iznosu od
2.500.000,00 kn, A 560087 – edukacija poduzetnika u iznosu od5.858.000,00 kn, A
563041 – osposobljavanje za obrtnička zanimanja u iznosu od 1.500.000,00 kn, A
563094 – promocija tradicionalnih obrta u iznosu od 750.000,00 kn, A 560083 –
obrazovanje obrtnika u iznosu od 4.300.000,00 kn,

– 046 – Ministarstvo obitelji branitelja i
međugeneracijske solidarnosti: A 753009 – poticanje malog i srednjeg
poduzetništva u iznosu od 26.700.000,00 kn, A 753009 – stručno osposobljavanje
u iznosu od 3.500.000,00 kn,

– 065 – Ministarstvo mora, turizma, prometa i
razvitka: A 570453 – poticanje turizma u malom i seoskom gospodarstvu u iznosu od
13.000.000,00 kn, A – 570461 – obnova tradicijske i prirodne baštine u svrhu
turističkog proizvoda u iznosu od 30.500.000,00 kn.

– 100 – Ministarstvo zdravstva i socijalne
skrbi: A 18207 – priprav­nički
staž za zdravstvene radnike u iznosu od 25.000.000,00 kn.

– 080 – Ministarstvo znanosti, obrazovanja i
športa – za redovne aktivnosti osigurano je ukupno 45.740.000,00 kn u DPRH i
9.000.000,00 kn iz projekta CARDS 2002. i 2003.

– 05025 – Hrvatski zavod za zapošljavanje: A
689023 – program aktivne politike zapošljavanja u iznosu od 150.000.000,00 kn,
A 689027 – akcijski plan za Rome u iznosu od 4.634.170,00 kn.

– 05030 – Fond za profesionalnu rehabilitaciju i
zapošljavanje osoba s invaliditetom: A 741006 – novčani poticaji za
zapošljavanje osoba s invaliditetom u iznosu od 36.440.602,00 kn.

*2.9. Klauzula o kumulaciji*

Ukupan iznos primljenih sredstava za poticanje
zapošljavanja na temelju mjera iz Prijedloga godišnjeg plana ne smije kod
pojedi­nog poduzetnika prijeći iznos naveden u točki
6. Prijedloga godiš­njeg plana.

Točkom 9. Prijedloga godišnjeg plana propisano
je da će se nadzor i kontrola dosljedne primjene kriterija i uvjeta
dodijeljenih državnih potpora osigurati na način da će svaki pojedini davatelj
državne potpore voditi evidenciju dodijeljenih potpora, a u slučaju dodjele
državnih potpora male vrijednosti u roku od 15 dana izvijestiti Agenciju.

Prilikom isplate državne potpore primjenom mjera
iz Prijedloga godišnjeg plana za poticanje zapošljavanja, svaki davatelj držav­ne potpore dužan je u roku od 15 dana od dana isplate
državne potpore pojedinom korisniku izvijestiti o tome Hrvatski zavod za
zapošljavanje – Središnju službu koja će voditi jedinstveni registar državnih
potpora koje će se dodjeljivati sukladno Prijedlogu godiš­njeg
plana.

*2.10. Trajanje programa:*

do 31. prosinca 2006.

3.
Odluka Vijeća za zaštitu tržišnog natjecanja

3.1. Vijeće za zaštitu tržišnog natjecanja
(dalje: Vijeće) razmatralo je Prijedlog godišnjeg plana na svojoj 54. sjednici,
održanoj 2. veljače 2006.

Prilikom donošenja odluke Vijeće je uzelo u
obzir sve činjenice iz Prijedloga godišnjeg plana, priloženih obrazloženja
smjernica koji su sastavni dio Prijedloga godišnjeg plana te Obrasce prijave.

Vijeće je najprije moralo odlučiti predstavljaju
li mjere predviđe­ne Prijedlogom godišnjeg plana
opisane u točki 2.4.1. obrazloženja ovog rješenja državne potpore iz članka 3.
stavka 1. i članka 4. ZDP-a.

Pojam državne potpore određen je člankom 3.
stavkom 1.ZDP-a. Vijeće je utvrdilo da je u konkretnom slučaju riječ o državnim
potporama jer se sredstvima predviđenim u navedenim mjerama Prijedloga
godišnjeg plana radi o financiranju poduzetnika iz držav­nog proračuna, odnosno o transferu državnih sredstava;
utvrđeno je kako sredstva predstavljaju potporu koja korisnicima potpore donose
ekonomsku prednost koju isti ne bi ostvarili kroz svoje redovno i normalno
poslovanje; utvrđeno je kako se u konkretnom slučaju predložena sredstva
dodjeljuju pojedinim korisnicima na selektivnoj osnovi, te kako dodjelom
sredstava na način predviđen Prijedlogom godišnjeg plana postoji mogućnost
narušavanja tržišnog natjecanja davanjem prednosti na tržištu korisniku državne
potpore osobito u mjeri u kojoj to može utjecati na ispunjenje međunarodno
preuzetih obveza Republike Hrvatske koje proizlaze iz Sporazuma o stabilizaciji
i pridruživanju (»Narodne novine – Međunarodni ugovori« broj 14/01, 14/02, 1/05
i 7/05; dalje: SSP).

Člankom 4. ZDP-a propisana je opća zabrana
davanja državnih potpora koje narušavaju ili bi mogle narušiti tržišno
natjecanje davanjem prednosti na tržištu korisniku državne potpore bez obzira
na oblik državne potpore u mjeri u kojoj to može utjecati na ispunjenje
međunarodno preuzetih obveza Republike Hrvatske iz SSP-a, kao i izuzeća od opće
zabrane.

S obzirom da se državne potpore predložene
Prijedlogom godišnjeg plana odnose na zapošljavanje, usavršavanje te na male i
srednje poduzetnike, Vijeće je moralo utvrditi je li se na takve pot­pore može primijeniti izuzeće iz članka 4. stavka 3.
točke d) ZDP-a, odnosno je li riječ o potporama namijenjenim poticanju
određenih gospodarskih djelatnosti ili određenih gospodarskih područja.

Da bi postojala mogućnost primjene izuzeća iz
članka 4. stavka 3. točke d) ZDP-a, državne potpore za zapošljavanje,
usavršavanje te za male i srednje poduzetnike predviđene Prijedlogom godišnjeg
plana moraju biti usuglašene s odredbama Uredbe o državnim potporama (»Narodne
novine« broj 121/03; dalje: Uredba) koje se odnose na takve potpore.

**A) Državne
potpore za zapošljavanje**

I. Poticanje zapošljavanja predstavlja jedan od
osnovnih ciljeva ekonomske i socijalne politike Republike Hrvatske. U ovom
trenutku postotak nezaposlenosti u Republici Hrvatskoj predstavlja značajni
problem, tako da Prijedlog godišnjeg plana stvarnu osnovu za poticanje
zapošljavanja kod poduzetnika i to prvenstveno osoba koje se teže zapošljavaju
i invalidnih osoba. Kategorije osoba za koje se smatra da se teže zapošljavaju
i na koje je moguće primijeniti pravila o dodjeli državnih potpora za
zapošljavanje:

– svaka osoba koja je mlađa od 25 godina ili kod
koje je prošlo manje od dvije godine otkako je završila svoje redovno
obrazovanje i koja do sada nije našla svoje prvo redovno plaćeno zaposlenje;

– svaka osoba koja je pripadnik nacionalne
manjine i koja želi razviti svoje jezične sposobnosti ili steći stručnu
naobrazbu ili radno iskustvo vezano za taj profil zanimanja kako bi povećala
svoje izglede za pristup stalnom zaposlenju;

– svaka osoba koja se želi zaposliti ili ponovno
zaposliti i koja najmanje dvije godine nije bila zaposlena ili je prekinula
obrazovanja, a posebno svaka osoba koja je prestala raditi zbog poteškoća da
uskladi svoje radne i obiteljske obveze;

– svaka odrasla osoba koja je samohrani roditelj
djeteta ili djece;

– svaka osoba koja nije maturirala ili nije
završila odgovarajuće srednjoškolsko obrazovanje, a koja nema zaposlenje ili
koja će ga izgubiti;

– svaka osoba starija od 50 godina koja nema
zaposlenje ili koja će ga izgubiti;

– svaka osoba koja je dulje vrijeme nezaposlena,
odnosno svaka osoba koja je bila nezaposlena tijekom 12 od prethodnih 16
mjeseci, ili tijekom šest od prethodnih osam mjeseci ako je riječ o osobama
mlađim od 25 godina;

– svaka osoba koja je evidentirani ovisnik ili
je bila evidentirani ovisnik u skladu s pozitivnim propisima;

– svaka osoba koja nije dobila svoje prvo
stalno, plaćeno zapo­sle­nje
od početka služenja zatvorske kazne ili primjene neke druge kaznene mjere;

– svaka ženska osoba iz zemljopisnog područja II.
razine NUTS-a u kojem je prosječna nezaposlenost premašila 100 posto prosjeka
nezaposlenosti Europske zajednice u vremenskom razdob­lju od najmanje dvije kalendarske godine i u kojem je
nezaposlenost žena premašila 150 posto stope nezaposlenosti muškaraca na pred­metnom području tijekom razdoblja od najmanje dvije od posljed­nje tri kalendarske godine;

Osim osoba koje se teže zapošljavaju državne
potpore za zapošljavanje moguće je primijeniti i na osobe s invaliditetom.
Osoba s invaliditetom je svaka osoba:

– kojoj je prema pozitivnim propisima priznat
invalidni status ili

– kojoj je priznato ozbiljno tjelesno oštećenje,
mentalni ili duševni poremećaj.

Pojam gore navedenih osoba koje se teže
zapošljavaju i osoba s invaliditetom, preuzet je iz Uredbe Europske komisije
broj 2204/2002 od 12. prosinca 2002. godine o primjeni članka 87. i 88. Ugovora
EZ-a na državne potpore za zapošljavanje (Službeni list Europske komisije, broj
L 337/3 od 13. prosinca 2002.) koju je Vijeće primijenilo sukladno članku 70.
SSP-a, koji je stupio na snagu 1. veljače 2005. Navedeni članak SSP-a daje
mogućnost da se na odgovarajući način primjene kriteriji koji proizlaze iz
pravilne primjene pravila o državnim potporama u Europskoj uniji.

Vijeće je utvrdilo da su Prijedlogom godišnjeg
plana obuhvaćene sljedeće kategorije osoba koje se teže zapošljavaju i koje se
smatraju osobama s invaliditetom, a koje su obuhvaćene i u gore navedenoj
Uredbi Europske komisije: mlade osobe bez radnog iskustva, dugotrajno
nezaposlene osobe, starije osobe te osobe s otežanim faktorom zapošljivosti.

II. Analizom intenziteta državne potpore i
opravdanih troškova za zapošljavanje opisanih u točki 2.4.1.a. obrazloženja
ovog rješenja utvrđeno je da su isti sukladni članku 27. stavku 3. Uredbe.

Vijeće primjenjujući članak 27. stavak 5. Uredbe
napominje da novootvorena radna mjesta moraju biti sačuvana najmanje tri godine
nakon primitka državne potpore, odnosno dvije godine u slučaju malih i srednjih
poduzetnika.

Prijedlogom godišnjeg plana predviđeni su isti
intenziteti za državne potpore za zapošljavanje za male i srednje poduzetnike, neovis­no o tome je li područje na kojem otvaraju nova
radna mjesta ima pravo na regionalnu državnu potporu. S obzirom da se cijelo područ­je RH do izrade regionalne karte ima pravo na
regionalnu državnu potporu, Vijeće skreće pozornost da je intenzitet državne
potpore za zapošljavanje za male i srednje poduzetnike moguće prema članku 44.
stavku 1. alineji 1. Uredbe, upravo iz navedenog razloga, povećati do 65 posto
opravdanih troškova, i to uz uvjet da korisnik državne potpore doprinese
najmanje 25 posto sredstava iz vlastitih izvora koji ne sadrže državnu potporu
te da je zapošljavanje sačuvano u području koje prima regionalnu državnu
potporu.

III. Sukladno članku 27. stavka 2. Uredbe,
Vijeće ističe da veliki poduzetnici – korisnici državne potpore mogu ostvariti
pravo na državnu potporu za zapošljavanje isključivo ako ulažu na područje koje
ima pravo na regionalnu državnu potporu i to pod uvjetom da doprinesu najmanje
25 posto sredstava iz vlastitih izvora koji ne sadrži državnu potporu te da je
zapošljavanje sačuvano u područ­ju koje prima
regionalnu državnu potporu. U tom slučaju veliki poduzetnik može ostvariti
pravo na državnu potporu za zapošljavanje u iznosu do 50 posto opravdanih
troškova, prema članku 44. stavku 1. alineji 1. Uredbe. Državna potpora za
zapošljavanje mora biti povezana s projektom tzv.
početnog ulaganja koje se odnosi na materijalna ulaganja (zemljišta, zgrade i
oprema) i nematerijalna ulaganja (kupnja patenata, licenci, posebnih znanja i
vještina ili nepatentiranoga tehničkog znanja)
sukladno članku 48. stavka 1. Uredbe. Prema članku 46. stavku 2. Uredbe,
ulaganje i novootvorena radna mjesta moraju ostati na području za koje je
regionalna državna potpora dodijeljena najmanje pet godina nakon dovršenja
ulaganja. Dakle, nakon izrade regionalne karte Republike Hrvatske državnu
potporu za zapošljavanje moći će ostvariti isključivo oni veliki poduzetnici
koje će ulagati na područja koja imaju pravo na regionalnu državnu potporu.

Za razliku od velikih poduzetnika koji mogu
ostvariti pravo na državnu potporu za zapošljavanje isključivo ako ulažu na
područja koja imaju pravo na regionalnu državnu potporu, mali i srednji
poduzetnici mogu ostvariti pravo na državne potpore za zapošljavanje prilikom
otvaranja novih radnih mjesta i na području koje nema pravo na regionalnu
državnu potporu prema odredbi članka 27. stavka 3. Uredbe.

IV. Vijeće nadalje želi dodatno skrenuti
pozornost da se držav­ne potpore za zapošljavanje iz Prijedloga
godišnjeg plana odnose isključivo na osobe koje se teže zapošljavaju i na
invalidne osobe. Na rečene kategorije osoba primjenjuju se zapravo intenziteti
državne potpore i opravdani troškovi određeni člancima 28. i 29. Uredbe koji su
veći od intenziteta državne potpore za zapošljavanje za male i srednje
poduzetnike namijenjene onim područjima koje nemaju pravo na regionalnu državnu
potporu. Stoga bi se nakon izrade regionalne karte Republike Hrvatske, na male
i srednje poduzetnike koji zapošljavaju osobe koje se teže zapošljavaju i
invalidne osobe na područjima koja nemaju pravo na regionalnu potporu, mogli
primijeniti intenziteti državne potpore i opravdani troškovi određeni člancima
28. i 29. Uredbe.

Osim toga, pravo na državnu potporu za zapošljavanje
invalidnih osoba i osoba koje se teže zapošljavaju iz članaka 28. i 29. Uredbe
imaju i veliki poduzetnici bez obzira da li područje na kojem otvaraju nova
radna mjesta imaju pravo na regionalnu državnu potporu.

Intenzitet svih vrsta državnih potpora
dodijeljenih za zapošljavanje osoba koje se teže zapošljavaju ili invalidnih
osoba ne smije prijeći 50 posto opravdanih troškova godišnje bruto plaće osoba
koje se teže zapošljavaju, odnosno 60 posto troškova godišnje bruto plaće
invalidnih osoba.

Ispunjavanje uvjeta otvaranja novih radnim
mjesta za osobe koje se teže zapošljavaju ili invalidnih osoba utvrđuje se uspored­bom prosjeka dodatnog
zapošljavanja tijekom proteklih 12 mjeseci. Uvjet otvaranja novih radnih mjesta
nije potrebno ispuniti ako je postojeće radno mjesto postalo nepopunjeno
dobrovoljnim odlaskom, umirovljenjem, dobrovoljnim skraćivanjem radnog vremena
ili otkaza zbog nesposobnosti ili krivnje, osim ako je postojeće radno mjesto
ostalo nepopunjeno kao rezultat odlaska viška zaposlenih iz poduzeća.

Pri zapošljavanju invalidnih osoba može se
dodijeliti dodatna državna potpora zbog njihove manje produktivnosti, sukladno
članku 29. stavku 1. Uredbe.

Iznos takve državne potpore, zajedno s državnim
potporama za zapošljavanje invalidne osobe iz članka 28. Uredbe, ne smije
prijeći visinu potrebnu za kompenzaciju umanjene produktivnosti invalidne osobe
i visinu dodatnih troškova, a koje se posebno odnose na prilagođavanje prostora
kako bi invalidna osoba mogla obavljati zadane poslove.

U slučaju zapošljavanja invalidnih osoba u
poduzećima u kojima je od ukupnog broja radnika najmanje 50 posto invalidnih
osoba, državna potpora može dodatno uključiti, ali ne smije premašiti, troš­kove izgradnje, smještaja ili proširenja poduzeća te
troškove administracije i prijevoza, koji su posljedica zapošljavanja tih
osoba.

**B. Državne
potpore za usavršavanje**

Pod točkom 2.4.1.b. obrazloženja ovog rješenja
navedeni su intenziteti državne potpore i opravdani troškovi za opće i posebno
usavršavanje.

Prema članku 36. stavku 1. Uredbe državna
potpora za opće usa­vr­šavanje može se dodijeliti u iznosu do 50 posto opravdanih
troškova u slučaju općeg usavršavanja i 25 posto opravdanih troškova u slučaju
posebnog usavršavanja.

Navedene iznose moguće je povećati sukladno
članku 36. stavku 2. Uredbe i to:

– za 10 posto opravdanih troškova u svrhu
posebnog usavršavanja i za 20 posto opravdanih troškova u svrhu općeg
usavršavanja u malim i srednjim poduzetnicima,

– za 10 posto opravdanih troškova u područjima A
i za 5 posto opravdanih troškova u područjima B.,

– za 10 posto opravdanih troškova ako je
usavršavanje namijenjeno osobama koje se teže zapošljavaju.

Analizom intenziteta državne potpore i
opravdanih troškova za opće i posebno usavršavanje opisnih u točki 2.4.1.b.
obrazloženja ovog rješenja Vijeće je utvrdilo da su Prijedlogom godišnjeg plana
predviđeni intenziteti i opravdani troškovi za opće i posebno usavršavanje
sukladni članku 36. stavku 1. i članku 37. Uredbe.

**C. Državne
potpore za male i srednje poduzetnike**

Pojam malog, srednjeg i velikog poduzetnika
određen je Zakonom o poticanju razvoja maloga gospodarstva (»Narodne novine«,
broj 29/02), stoga su prilikom dodjeljivanja državne potpore za zapošljavanje,
male i srednje poduzetnike i usavršavanje, davatelji državne potpore dužni
poštivati kriterije iz rečenog zakona.

Sukladno članku 22. stavku 3. i 4. Uredbe,
visina državne pot­po­re za male i srednje
poduzetnike izračunava se temeljem oprav­danih
troškova ulaganja ili opravdanih troškova otvaranja novih radnih mjesta povezanih
s ulaganjem. Ako je visina državne potpore izra­ču­nata
temeljem opravdanih troškova otvaranja novih radnih mjesta potrebno je uzeti u
obzir činjenicu da radno mjesto mora biti povezano s provedbom projekta
početnih ulaganja i biti popunjeno tijekom tri godine nakon dovršenog ulaganja,
projekt ulaganja mora voditi neto povećanju broja radnika u poduzetniku u
usporedbi s prosjekom tijekom proteklih 12 mjeseci i nova radna mjesta moraju
biti sačuvana najmanje 5 godina.

U Prijedlogu godišnjeg plana za male i srednje
poduzetnike predviđeni su iznosi i intenziteti državnih potpora koji se odnose
na ulaganja na područjima koja nemaju pravo na regionalnu držav­nu potporu.

S obzirom da se do izrade regionalne karte
cijelo područje RH smatra Područjem A, odnosno cijelo područje RH ima pravo na
regionalnu potporu, državna potpora za male i srednje poduzetnike može se
povećati do 65 posto opravdanih troškova, ali pod uvjetom da poduzetnici
doprinesu najmanje 25 posto vrijednosti ulaganja iz vlastitih sredstava koja ne
sadrže državnu potporu te da se ulaganje očuva u tome području najmanje pet
godina nakon dovršenja ulaganja.

Analizom intenziteta državne potpore i
opravdanih troškova za male i srednje poduzetnike opisanih u točki 2.4.1.c.
obrazloženja ovog rješenja, Vijeće je utvrdilo da su Prijedlogom godišnjeg
plana predviđeni intenzitet i opravdani troškovi za početna ulaganja malih i
srednjih poduzetnika, te za savjetodavne usluge sukladni članku 22. i članku
24. Uredbe.

3.2. Glede državnih potpora male vrijednosti iz
točke 2.4.2. obrazloženja ovog rješenja Vijeće napominje da državnu potporu
male vrijednosti prema članku 5. stavku 1. Uredbe predstavlja držav­na potpora dodijeljena pojedinom korisniku koja ne
prelazi ukupan iznos od 750.000,00 kn u razdoblju od tri godine, bez obzira na
oblik ili namjenu državne potpore, za dodjelu koje nije potrebno odobrenje
Agencije.

Člankom 5. stavcima 4., 5. i 6. Uredbe određeno
je da je davatelj državne potpore male vrijednosti dužan izvijestiti korisnika držav­ne potpore da mu je dodijeljena državna potpora male
vrijednosti. Davatelj je ujedno dužan izvijestiti Agenciju o svakoj
dodijeljenoj državnoj potpori male vrijednosti u roku od 15 dana od dana
dodjele te voditi evidenciju o dodijeljenim državnim potporama male vrijednosti
po pojedinim korisnicima državne potpore.

3.3. Slijedom iznijetog, Vijeće je zaključilo da
Prijedlog godiš­njeg plana predstavlja program
državne potpore iz članka 3. stavka 2. ZDP-a te da su državne potpore za
zapošljavanje, usavršavanje i male i srednje poduzetnike iz Prijedloga
godišnjeg plana sukladne članku 4. stavku 3. točki d) ZDP-a, stoga je odlučeno
kao u točki I. izreke ovog rješenja.

3.4. Člankom 6. stavkom 1. točkom b) ZDP-a
određeno je da Agencija nadzire provedbu i učinke dodijeljenih državnih potpora
te nalaže povrat državnih potpora koje su dane ili korištene protivno
propisima, dok je člankom 15. stavkom 1. ZDP-a određeno da se nadzor provedbe
odobrene državne potpore obavlja po službenoj dužnosti ili na prijedlog
stranke. Nadalje, člankom 6. stavkom 1. točkom c) ZDP-a određena je obveza
Agencije da prikuplja, obrađuje i evidentira podatke o državnim potporama.

Uzevši u obzir navedene odredbe ZDP-a Agencija
će u postupku nadzora provedbe odobrene državne potpore od Ministarstva gospodarstva,
rada i poduzetništva, sukladno članku 15. stavku 1. ZDP-a najkasnije do 31.
siječnja 2007., zatražiti dostavu izvješća o odobrenim državnim potporama za
zapošljavanje, usavršavanje te za male i srednje poduzetnike iz Godišnjeg plana
za poticanje zapošljavanja za 2006. i to iz sljedećih smjernica:

1. Smjernice 1. pod nazivom Aktivne i
preventivne mjere za nezaposlene i neaktivne

– Mjera 2. Sufinanciranje zapošljavanja mladih
osoba bez rad­nog iskustva,

– Mjera 3. Sufinanciranje zapošljavanja dugotrajno
nezaposlenih osoba i

– Mjera 4. Sufinanciranje starijih osoba.

2. Smjernice 2. pod nazivom Otvaranje novih
radnih mjesta i razvoj poduzetništva:

– Mjera 4. Subvencioniranje kamata na poduzetničke
kredite u iznosu od 2 posto koji se može dodijeliti za opravdane troškove
početnih ulaganja,

– Mjera 6. Subvencioniranje kamatne stope u
visini od 2 posto za poduzetničke kredite nezaposlenih hrvatskih branitelja i
djece poginulih, zatočenih i nestalih hrvatskih branitelja,

– Mjera 10. Program kreditiranja malog i
srednjeg poduzet­ništva u turizmu usmjeren izgradnji,
dogradnji ili rekonstrukciji turističkih kapaciteta i

– Mjera 11. Program kreditiranja drugih
djelatnosti turističke ponude razvojem malog.

3. Smjernice 4. pod nazivom Promoviranje razvoja
ljudskog kapitala i cjeloživotno učenje:

– Mjera 1. Sufinanciranje opravdanih troškova za
poznatog poslodavca.

4. Smjernice 7. pod nazivom Promoviranje
integracije i borba protiv diskriminacije osoba koje se nalaze u nepovoljnom
položaju na tržištu rada:

– Mjera 2. Sufinanciranje zapošljavanja osoba s
invaliditetom prema Odluci o načinu ostvarivanja novčanih poticaja za
zapošljavanje osoba s invaliditetom.

– Mjera 3. Sufinanciranje zapošljavanje osoba s
otežanim fak­torom zapošljivosti.

5. Smjernice 10. pod nazivom Regionalne razlike:

– Mjera 1. Dodjela bespovratnih potpora za
obnovu kulturne baštine i stavljanje istih u funkciju turizma i

– Mjera 2. Dodjela bespovratnih potpora za
razvoj seoskog turizma u nerazvijenim kontinentalnim regijama.

Ukoliko Agencija prilikom obavljanja nadzora
provedbe iz članka 6. stavka 1. točke b) ZDP-a utvrdi nepravilnosti, donosi
rješenje kojim se davatelju državne potpore i/ili korisniku državne potpore
određuje rok od najdulje 3 mjeseca za otklanjanje utvrđenih nepravilnosti
sukladno članku 15. stavku 2. ZDP-a. Ako davatelj državne potpore i/ili
korisnik državne potpore u gore navedenom roku ne otkloni nepravilnosti,
Agencija nalaže davatelju državne potpore i/ili korisniku državne potpore
povrat iznosa dodijeljene državne potpore u dijelu u kojem je utvrđena
nepravilnost. Navedeni iznos uvećava se za iznos zakonskih zateznih kamata koje
teku od dana koji je utvrđen kao dan na koji je nepravilnost započela, sukladno
članku 15. stavku 3. ZDP-a.

3.4. Temeljem članka 18. ZDP-a, a u svezi s
člankom 13. stavkom 2. ZDP-a, rješenja Agencije kojima se daje odobrenje na
prijedlog akta državne potpore objavljuju se u »Narodnim novinama«. Stoga je
odlučeno kao u točki II. izreke ovog rješenja.

Uputa
o pravnom lijeku

Ovo rješenje konačno je u upravnom postupku. Protiv
ovog rješenja žalba nije dopuštena, ali nezadovoljna stranka može pokrenuti
upravni spor pred Upravnim sudom Republike Hrvatske u roku od trideset (30)
dana od dana dostave ovog rješenja.

Klasa: UP/I 430-01/2005-01/26

Urbroj: 580-03-06-17-04

Zagreb, 2. veljače 2006.

Predsjednica Vijeća za

zaštitu tržišnog natjecanja

**Olgica Spevec**, v. r.

Ostalo, NN 26/2006-642